Medicul Adrian Marinescu: "Dacă vrem sa ajungem la o stabilizare, ar trebui să se facă o testare la un nivel mult mai mare".
În octombrie, România a depășit pragurile dintre 3.000 și 5.000 de infectări pe zi. Oamenii care fac Covid-19 îşi infectează jumătate din membrii familiei. Aproape 60 la sută dintre cei care s-au infectat acasă aveau peste 18 ani.
Adrian Marinescu, medic primar la Institutul de Boli Infecțioase Matei Balş, a venit cu noi precizări în ceea ce privește riscul de infectare cu SARS-CoV-2. "Măsurile de restricție luate în ultimul timp ar fi trebuit să ducă la o stabilizare a situației. Din păcate, în zonele roșii, în primul rând vorbim de Capitală, avem multe infectări chiar și în zile de weekend, când se testează mai puțin. Asta practic ne spune că activitățile care au riscul cel mai mare de transmitere nu au fost, de fapt, restricționate. Dacă vrem sa ajungem la o stabilizare, trebuie să acționăm exact în punctele unde există acest risc. Ar trebui să se facă o testare la un nivel mult mai mare, pentru că doar testând putem să-i izolăm pe cei care ies pozitivi", a spus medicul Adrian Marinescu. "Scolile nu intră printre activitățile cu cel mai mare risc. Trebuie făcut mai mult, dacă vrem să vedem niște rezultate. Dacă vrem ca serviciul 112 să fie mai rapid, avem nevoie să scădem adresabilitatea. Asta înseamnă că vom lua legătură, în primă fază, cu medicul de familie, care ne va orienta și doar în situația în care avem o problemă medicală reală, atunci să acționăm. În felul acesta, intervalul de timp până la sosirea ambulanței va fi mai scurt pentru cei care au nevoie", a conchis medicul.